Uporaba 76.a člena ZDDV-1 pri prodaji odpadnega papirja v osnovnih šolah

Pojasnilo DURS, št. 4230-111/2010, 12. 4. 2010

Davčni zavezanec prosi za pojasnilo, ali se v primeru, ko šola proda odpadni papir, ki so ga zbrali učenci, deloma pa ga zagotovi tudi sama, osebi, ki je identificirana za namene DDV, prejeta sredstva pa vodi na prehodnih postavkah in jih kasneje namensko porabi izključno za potrebe učencev, uporabi mehanizem obrnjene davčne obveznosti iz 76.a člena ZDDV-1.

V nadaljevanju pojasnjujemo:

Dobava odpadnega papirja, ki ga šola proda davčnemu zavezancu, identificiranemu za namene DDV, prejeta sredstva pa vodi na prehodnih postavkah in jih kasneje namensko porabi izključno za potrebe učencev, ni predmet DDV in se tudi mehanizem obrnjene davčne obveznosti iz 76.a člena ZDDV-1 ne uporabi.

V skladu s prvim odstavkom 3. člena Zakona o davku na dodano vrednost – ZDDV-1 (Uradni list RS, št. 10/10 – UPB-2) so predmet DDV dobave blaga, ki jih davčni zavezanec opravi v okviru opravljanja svoje ekonomske dejavnosti na ozemlju Republike Slovenije za plačilo.

V navedenem primeru šola s prodajo odpadnega papirja zbira dodatna sredstva, ki jih vodi na prehodnih postavkah (v imenu in za račun učencev) in v celoti nameni učencem, kar pomeni, da prodaje ne opravi v okviru opravljanja svoje ekonomske dejavnosti. Zato navedena dobava ni predmet DDV.